Det er op til familien og ikke staten, at sørge for at ens børn får en uddannelse. Sådan lød budskabet fra Venstres formand Lars Løkke Rasmussen (V), da han onsdag besøgte Espergærde Gymnasium. Det skriver Frederiksborg Amts Avis.

Derfor burde SU til hjemmeboende droppes helt, lød det fra statsministerkandidaten, der dog understregede, at det er hans egen personlige opfattelse, og nok ikke et forslag, der vil blive gennemført.

»Men det er min personlige opfattelse. Så I kan sove roligt om natten. Det bliver nemlig ikke til noget. Men jeg mener, det er et moderne forældre-ansvar at sørge for at give sine børn en uddannelse,« sagde Lars Løkke Rasmussen ifølge Frederiksborg Amts Avis.

Læs også: Bliver Helle Thorning i Folketinget eller ej?: Nu har hun truffet sin beslutning

Læs også: Mette Frederiksen er ny dronning i S: Sådan kom hun til magten i Danmarks største parti

Pengene burde nemlig hellere bruges på bedre undervisning.

»Jeg har svært ved at se, hvorfor min søn, der går på HTX skal have cafépenge,« sagde han til gymnasieleverne i Espergærde.

Venstre har flere gange været fremme med ideen om at skære i de unges »cafepenge«.

Helt tilbage i 2003 var det på dagsordenen, da der blev forhandlet om SU, men det blev altså ikke til noget. Også frem mod sidste valg lagde VK-regeringen op til at skære i SUen for hjemmeboende.

Læs også:

Lars Løkke Rasmussens divergerende meldinger, får Socialdemokraternes politiske ordfører Maja Panduro (S) til at kritisere ham for at skabe tvivl om, hvad man kan forvente af ham, hvis han vinder Statsministeriet ved det kommende valg.

»Når Lars Løkke går rundt på Christiansborg, siger han, at han ikke vil skære i SUen, men når han står på et gymnasium i Nordsjælland, vil han gerne. Det er klart, at det vil ramme de familier, der i forvejen har mindst. For os Socialdemokrater er det en kerneværdi, at vi sikrer uddannelse til alle uanset pengepung, og det er det, Lars Løkke nu gør op med,« siger hun.

Den maksimale SU man kan få udbetalt som hjemmeboende er 2.935 kroner før skat.